Z anglického originálu: Mary, the Help of Christians Novenas in Preparation for the Principal Feasts of the Blessed Virgin

Vydal: © Zachej.sk, 2020

Preklad: © Pavol Petrík

Grafika: © Bookwork.sk

Jazyková korektúra: Mgr. Monika Šimoničová

Nihil obstat: Prof. ThDr. Cyril Hišem, PhD.

Imprimatur: Mons. Bernard Bober, arcibiskup

– metropilita, ABÚ Košice – Prot. č. 1361/19, 20. 12. 2019

Biblické citáty sú uvedené podľa oficiálneho katolíckeho prekladu Svätého písma (SSV, 2016).

ISBN: 978-80-8211-156-2 ePub

Všetky práva vyhradené. Žiadna časť tejto publikácie sa nesmie reprodukovať v akejkoľvek podobe alebo akýmkoľvek spôsobom (elektronicky, mechanicky, fotokópiami alebo iným spôsobom) bez súhlasu vlastníka autorských práv.

Svätá Mária, pomôž úbohým,

pomáhaj malomyseľným, posilňuj slabých,

modli sa za ľud, pros za duchovenstvo,

oroduj za celé ľudské pokolenie.

Nech všetci, ktorí sa k tebe utiekajú,

zakúsia účinky tvojej pomoci!

Pravidlá na správne

vykonávanie novén

podľa svätého Alfonza z Liguori

1. Musíme byť v stave milosti, lebo pobožnosť hriešneho srdca sa nepáči ani Bohu, ani svätým.

2. Musíme byť vytrvalí, čiže nikdy nesmieme vynechať modlitby na každý deň novény.

3. Ak je to možné, mali by sme denne ísť do kostola a tam prosiť o milosť, po ktorej túžime.

4. Každý deň by sme mali vykonávať určité konkrétne skutky vonkajšieho sebazapierania a vnútorného umŕtvovania, aby sme sa tak pripravili na prijatie milosti.

5. Pri modlitbe novény je najdôležitejšie, aby sme prijímali sväté prijímanie. Preto sa na to dobre pripravme.

6. Po získaní požadovanej milosti, pre ktorú sme si urobili novénu, sa nezabudnime poďakovať Bohu a svätému, na ktorého orodovanie boli naše modlitby vypočuté.

O spôsobe čítania meditácií

Sväté písmo hovorí: „Pred modlitbou si priprav ducha, nepočínaj si tak, ako kto pokúša Boha“ (Sir 18, 23). Predstúpme teda pred Boha, prosme o pomoc Ducha Svätého a vzbuďme si najúprimnejšiu ľútosť nad hriechmi. Obetujme Bohu svoju vôľu, rozum a pamäť, aby sa modlitba páčila Bohu a slúžila na naše duchovné dobro.

Potom si pomaly prečítajme meditáciu, uvažujme o každej myšlienke alebo tajomstve a premýšľajme, čo sa z nej môžeme naučiť a o akú milosť by sme mali prosiť Boha. Je to hlavný predmet, ktorý dosiahneme duševnou modlitbou.

Nikdy od modlitby neodchádzajme bez toho, aby sme neurobili konkrétne rozhodnutie, ktoré uvedieme do praxe. Na konci každého zamyslenia v týchto novénach sú výzvy, ktoré nám v tom pomôžu. Napokon prosme o milosť, aby sme účinne vykonávali svoje dobré úmysly, a ďakujme Bohu, že nám počas meditácie osvietil myseľ.

Úvod

Mária, Pomocnica kresťanov

Žiaden katolík nepopiera, že Pán Ježiš Kristus je jediný prostredník a vďaka jeho zásluhám sme boli zmierení s Bohom. Avšak je učením viery, že Boh nám ochotne udeľuje milosť, ak za nás orodujú svätí, najmä Preblahoslavená Panna Mária, kráľovná svätých. Svätí mali počas svojho pozemského života u Boha takú moc, že skrze ich modlitby a orodovanie sa udialo tisíce zázrakov, slepí získali zrak, hluchí sluch, nemí reč, chorí uzdravenie, mŕtvi ožili a hriešnici sa obrátili. Čo potom od Boha nezíska tá, ktorej čnosti a zásluhy prevyšujú čnosti a zásluhy všetkých svätých a ktorá urobila viac na väčšiu Božiu česť a slávu než všetci svätí? Mária je kráľovná svätých nielen preto, že je Matkou Najvyššieho. Jej svätosť je dokonalejšia než ich svätosť, preto nad nimi tróni v nebi a preto priazeň, s akou na ňu Boh hľadí, a následne sila jej orodovania sú oveľa väčšie.

Ak Máriina svätosť pôsobivo vykresľuje silu jej orodovania, ešte viac ju ilustruje kontemplácia o jej dôstojnosti Božej Matky. Mária porodila Všemohúceho a nazýva ho svojím Synom. On slovom svojej všemohúcnosti stvoril z ničoho celý svet so všetkými krásami. Môže stvoriť nespočetné milióny iných svetov. Jeho trón je v nebi a zem je podnožkou. Riadi celú prírodu všemohúcou mocou a zjavuje svoje meno ľudstvu prostredníctvom úžasných zázrakov. Jeho všemocnosť napĺňa nebo i zem. Vari tento nekonečný, všemohúci Boh, ktorý si ctí Máriu ako svoju Matku a urobil v nej také veľké veci, nevypočuje jej orodovanie a nebude vnímať jej prosbu za tých, ktorí sa k nej utiekajú? Na zemi jej bol podriadený. Jej orodovanie ho pobádalo k tomu, aby na svadbe v Káne prejavil svoju moc. Keď ju oslávil a vysoko vyzdvihol, vari dovolí, aby ho prosila zbytočne? Nie, je nemysliteľné, aby Boh nevypočul modlitby svojej Matky!

Pápeži a učitelia Cirkvi vzájomne súperia pri ohlasovaní sily Máriinho orodovania pri Srdci jej božského Syna. Niektorí hovoria, že ako jej bol podriadený na zemi, tak chce byť i v nebi, takže neodmietne nič, o čo ho prosí. Svätý Bernard ju nazýva „orodovníckou všemohúcnosťou“. Keď sa všetci anjeli a svätí v nebi spoja a spoločne prosia Boha, ich modlitby sú modlitby služobníkov, ale keď oroduje Mária, je to orodovanie jeho Matky.

Preto sa nemôžeme dostatočne Bohu poďakovať za to, že nám dal Máriu ako mocnú obhajkyňu. Svätý Bernard výstižne hovorí: „Anjel ohlasuje: ‚Našla si milosť u Boha.‘ Ó, najvyššie šťastie! Mária bude vždy nachádzať milosť. A čo iné by sme si mohli želať? Ak hľadáme milosť, hľadajme ju skrze Máriu. Nikdy nebude prosiť zbytočne.“

Boh, ktorý vo svojom nekonečnom milosrdenstve sa s radosťou stará o všetky naše potreby, túži nás skrze Máriu utešovať, odstrániť nedôveru, posilniť nádej. Akou útechou pre človeka, ktorý sa utieka k Bohu v súžení alebo ho prosí o odpustenie hriechov, je myšlienka, že pri tróne božského milosrdenstva má Máriu ako láskavú a mocnú obhajkyňu, ktorá dopĺňa jeho veľkú nehodnosť svojou najvyššou dôstojnosťou a nedostatky jeho modlitby napráva svojím orodovaním! Preto svätý Bonaventúra zvolal: „Naozaj veľké je milosrdenstvo Pána Ježiša! Aby sme zo strachu pred božským Sudcom od neho neutiekli, dal nám svoju Matku ako našu obhajkyňu a prostrednicu milosti.“

Prvý deň

Predurčenie

Preblahoslavenej
Panny Márie

Prípravná modlitba

Pri svojom počatí, ó, Panna Mária, si bola nepoškvrnená; modli sa za nás k Otcovi. Porodila si jeho Syna Ježiša, ktorý sa počal v tvojom lone z Ducha Svätého.

Meditácia

Svätá Cirkev zámerne do Adventného obdobia zhromaždila všetko, čo by nám mohlo pomôcť pri príprave na príchod Vykupiteľa. Čistota srdca je najnevyhnutnejšia a najužitočnejšia požiadavka, aby sme Boha prijali a mali účasť na ovocí nášho vykúpenia skrze Krista. Aby nás na to Cirkev upozornila, v Advente slávi Nepoškvrnené počatie Preblahoslavenej Panny Márie. Je to prvoradý sviatok čistoty.

Cirkev nám chce tiež pripomenúť, že príchod Krista, nášho prisľúbeného Vykupiteľa, závisel od súhlasu Preblahoslavenej Panny. Vykupiteľ nemohol zostúpiť na zem, skôr než neprišla tá, z ktorej sa mal narodiť. Zornička musí predchádzať vychádzajúcemu slnku. Preto aj Mária, duchovná zornica, sa musela počať a narodiť pred príchodom Slnka spravodlivosti na tento svet.

***

V Márii sa zjavila žena, ktorá mala pošliapať hadovu hlavu. Mala svojou ochotnou spoluprácou s Božími plánmi napraviť škodu, ktorú spôsobila neposlušnosť prvých rodičov. Mala sa stať našou Matkou a mocnou obhajkyňou u Boha.

Božie zámery v súvislosti s Máriou sa v plnej miere splnili. Boh má úmysly aj s nami. Od večnosti naplánoval náš život. Máme s ním harmonicky a svedomito spolupracovať na našej spáse. Participujeme na Božích plánoch? Neodmietli sme ich tak, že sme podľahli svojim zlým sklonom a vášňam?

Aký nesúlad medzi Božími plánmi a našou spoluúčasťou, medzi jeho milosrdnými zámermi a naším zbabelým odporom voči nim!

Modlitba Cirkvi

Bože, ty si nepoškvrneným počatím Panny pripravil dôstojný príbytok pre svojho Syna. Ako si ju uchránil od všetkej poškvrny vzhľadom na zásluhy Ježiša Krista, daj, aby sme boli očistení na jej orodovanie od každého hriechu a mohli prísť do tvojej večnej slávy. Skrze Krista, nášho Pána. Amen.

Modlitba

Hľa, nepoškvrnená Panna, skláňam sa pri tvojich posvätných nohách. Moje srdce prekypuje radosťou zo zjednotenia s tvojím, lebo si od počiatku bola vyvolenou Matkou večného Slova a bola si uchránená od poškvrny Adamovho hriechu. Naveky zvelebená, naveky pochválená buď Najsvätejšia Trojica, ktorá ti pri počatí vliala do duše bohatstvá tohto neslýchaného privilégia. Pokorne ťa prosím, najláskavejšia Matka, získaj pre mňa milosť, aby som prekonal trpké ovocie prvotného hriechu. Nech nad ním zvíťazím, aby som nikdy neprestal milovať Boha.

Ó, Mária počatá bez poškvrny hriechu, oroduj za mňa, ktorý sa k tebe utiekam!

Druhý deň

Máriino

nepoškvrnené počatie

Meditácia

Podľa definície pápeža Pia XI. nepoškvrnené počatie Preblahoslavenej Panny Márie je privilégiom, ktorým bola v okamihu počatia s ohľadom na zásluhy Spasiteľa Ježiša Krista uchránená od prvotného hriechu.

Cirkev slávnostným vyhlásením dogmy o Máriinom nepoškvrnenom počatí nanovo potvrdila základné princípy kresťanstva, na ktoré sa v dnešnej dobe tak často útočí, zabúda alebo sa zosmiešňujú. Boh si vyhradil slávnostné vyhlásenie tejto dogmy, hoci zdanlivo nemá praktický vplyv na kresťanský život, na našu dobu, aby nám pripomenul učenie, ktoré z toho vyplýva.

Koniec ukážky